b'\n_START_ARTICLE_\nJulie Marstrand\n_START_SECTION_\nUddannelse\n_START_PARAGRAPH_\nHendes for\xc3\xa6ldre var bagermester, senere borgmester i K\xc3\xb8benhavn Jacob Marstrand og Marie Elisabeth f\xc3\xb8dt Neergaard. Hun var elev p\xc3\xa5 Tegne- og Kunstindustriskolen for Kvinder 1898-1900 og et halvt \xc3\xa5r p\xc3\xa5 Fr\xc3\xb8knerne Charlotte Sode og Julie Meldahls Skole samt et sommerhalv\xc3\xa5r hos maler Viggo Pedersen i Hiller\xc3\xb8d. Hun blev optaget p\xc3\xa5 Kunstakademiet i billedhuggerskolen marts 1901 og var elev her til og med efter\xc3\xa5ret 1906, senere efter\xc3\xa5rssemestret 1910 i malerskolen under Valdemar Irminger og en tid som g\xc3\xa6st i Einar Utzon-Franks billedhuggerskole._NEWLINE_Hun var p\xc3\xa5 talrige rejser til udlandet, bl.a. til Sverige, Norge, Finland, England, Tyskland, Holland, Belgien, \xc3\x98strig og Italien (i 1938 to m\xc3\xa5neders ophold p\xc3\xa5 San Cataldo med stipendium).\n_START_SECTION_\nV\xc3\xa6rk\n_START_PARAGRAPH_\nJulie Marstrand frembragte is\xc3\xa6r portr\xc3\xa6tbuster. De vidner om hendes overbevisende h\xc3\xa5ndv\xc3\xa6rksm\xc3\xa6ssige kunnen, men de ofrer ofte en dybere karakteristik af personligheden til fordel for det formelle udtryk. Hendes interessefelt var bredt, og ogs\xc3\xa5 tegning og skribentvirksomhed optog hendes tid.\n_START_SECTION_\nH\xc3\xa6der\n_START_PARAGRAPH_\nJulie Marstrand modtog diplom i Rom 1931 og \xc3\xa6resdiplom i Bruxelles 1935. Hun var medlem af repr\xc3\xa6sentantskabet for Selskabet til Haandarbej\xc2\xaddets Fremme fra stiftelsen og nogle \xc3\xa5r fremover._NEWLINE_Hun blev gift 4. marts 1905 i K\xc3\xb8benhavn med l\xc3\xa6ge, senere overl\xc3\xa6ge Niels Reinhold Blegvad (1880-1970), s\xc3\xb8n af realskolebestyrer Michael Blegvad og Sophie Lund. \xc3\x86gteskabet blev opl\xc3\xb8st 1926._NEWLINE_Hun er begravet p\xc3\xa5 Vestre Kirkeg\xc3\xa5rd.'